Turisti preto hľadajú rôzne iné možnosti, kde by si mohli "uľaviť". Majiteľ nehnuteľnosti, v ktorej sú v blízkosti ZOO stánky s občerstvením a suvenírmi, hovorí, že zvlášť počas víkendov je možné za jeho objektom vidieť množstvo ľudí, ktorí idú "do prírody" nielen na malú, ale aj veľkú potrebu. Viaceré reštaurácie a puby neposielajú návštevníkov preč, ak chcú ísť len na toaletu, i keď si u nich nič neobjednajú. "Vieme, že nemajú kam ísť. Niekedy sa to však nevypláca, aj minule nám niekto ukradol nádobku na tekuté mydlo," hovorí čašník Štefan. Vedenie mesta o situácii s verejnými sociálnymi zariadeniami vie. Prednosta Mestského úradu v Bojnciach Ľubomír Kutaš hovorí, že pre budúcu sezónu sa pripravuje rekonštrukcia existujúcich toaliet pod Bojnickým zámkom.
Prievidza má nové verejné toalety v centre mesta, sú dokonca prístupné pre vozičkárov. Vo veľmi slušnom stave sú aj WC na stanici. Pani Marta Jančovičová v nich robila osem a pol roka, dnes už len vypomáha v letných mesiacoch. "Veru, mnohé ženy za sebou nechajú väčší neporiadok ako muži," hovorí o svojich skúsenostiach. Zmodernizované verejné toalety sú aj v centre Handlovej, vo štvrtom meste hornej Nitry – v Novákoch, nie sú žiadne.
Nech už je situácia s verejnými toaletami akákoľvek, každý by si mal rozmyslieť, či si "uľaví" niekde v parku, či na inom verejnom priestranstve. Môže ho to totiž stáť až 1000 korún!
Viac čítajte na 5 strane.